Broj: 711-I-308-P-401-18/19-05-8

Zagreb, 25. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na** **temelju neanonimne prijave mogućeg sukoba interesa podnesene protiv dužnosnika Željka Lackovića, zastupnika u Hrvatskom saboru,** na 36. sjednici, održanoj 25. siječnja 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Željka Lackovića, zastupnika u Hrvatskom saboru i gradonačelnika Grada Đurđevca do 24. svibnja 2017.g., neće se pokrenuti, s obzirom da iz prikupljenih podataka i dokumentacije ne proizlazi da je povodom zapošljavanja supruge dužnosnika u Gradskoj knjižnici Đurđevac, došlo do moguće povrede odredbi ZSSI-a, niti načela obnašanja javnih dužnosti.**

**Obrazloženje**

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, a člankom 43. ZSSI-a propisano je da su gradonačelnici i njihovi zamjenici također dužnosnici u smislu istog Zakona, stoga je i Željko Lacković povodom obnašanja dužnosti gradonačelnika Grada Đurđevca te povodom obnašanja dužnosti zastupnika u 9. sazivu Hrvatskoga sabora, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju članka 39. stavka 4. podnositelju prijave jamči se zaštita anonimnosti.

Povjerenstvu je 23. studenoga 2018.g. podnesena neanonimna prijava mogućeg sukoba interesa protiv dužnosnika Željka Lackovića, koja je zaprimljena pod brojem: 711-U-3360-P-401/18-01-1. U prijavi se u bitnome navodi da je supruga dužnosnika Željka Lackovića dobila posao u Gradskoj knjižnici Đurđevac, o čemu je formalno odluku donijela v.d. ravnateljica knjižnice. S obzirom da je dužnosnika Željko Lacković istodobno i predsjednika Gradskog vijeća Grada Đurđevca te predsjednik Kluba nezavisnih vijećnika koji imaju većinu u Gradskom vijeću, postavlja se pitanje mogućeg sukoba interesa. U prijavi se nadalje navodi da gradonačelnik imenuje upravno vijeće knjižnice, a upravno vijeće odlučuje o izboru ravnatelja. Predstavnike Grada Đurđevca u Upravno vijeće Gradske knjižnice Đurđevac imenovao je dužnosnik Željko Lacković dok je obnašao dužnost gradonačelnika Grada Đurđevca.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes utječe ili kada privatni interes dužnosnika može utjecati na njegovu nepristranost u obavljanju javne dužnosti.

Uvidom u rezultate izbora za općinske načelnike, gradonačelnike, župane i njihove zamjenike, održane u svibnju i lipnju 2013.g., a koji su objavljeni na internetskim stranicama Državnog izbornog povjerenstva utvrđeno je da je Željko Lacković izabran za gradonačelnika Grada Đurđevca.

Uvidom u rješenje Vlade Republike Hrvatske o istovremenom raspuštanju Gradskog vijeća Grada Đurđevca i razrješenju gradonačelnika Grada Đurđevca i njegove zamjenice KLASA: 022-03/14-09/07, URBROJ: 50301-09/06-14-3 od 23. siječnja 2014.g. utvrđeno je da stupanjem na snagu toga rješenja prestaje mandat članovima Gradskog vijeća Grada Đurđevca i mandat Željka Lackovića, gradonačelnika Grada Đurđevca te mandat Brankice Kolomaz, zamjenice gradonačelnika Grada Đurđevca koja je izabrana zajedno s njim. Predmetno rješenje stupilo je na snagu danom objave u „Narodnim novinama“, odnosno 24. siječnja 2014.g.

Uvidom u rezultate prijevremenih izbora za općinske načelnike, gradonačelnike, župane i njihove zamjenike, održane 23. ožujka 2014.g., a koji su objavljeni na internetskim stranicama Državnog izbornog povjerenstva utvrđeno je da je Željko Lacković na istima izabran za gradonačelnika Grada Đurđevca.

Uvidom u rezultate izbora za općinske načelnike, gradonačelnike, župane i njihove zamjenike, održane u svibnju i lipnju 2017.g., a koji su objavljeni na internetskim stranicama Državnog izbornog povjerenstva, utvrđeno je da dužnosnik Željko Lacković nije izabran za gradonačelnika Grada Đurđevca u mandatu 2017.-2021.

Uvidom u podatke objavljene na internetskim stranicama Hrvatskog sabora utvrđeno je da dužnosnik Željko Lacković dužnost zastupnika u 9. sazivu Hrvatskog sabora obnaša od 14. listopada 2016.g.

Na zahtjev Povjerenstva Gradska knjižnica Đurđevac dostavila je očitovanje od 7. siječnja 2019.g. u kojem se navodi da je postupak natječaja za zapošljavanje diplomiranog knjižničara započet donošenjem odluke o potrebi zasnivanja radnog odnosa na određeno vrijeme za radno mjesto diplomiranog knjižničara u Gradskoj knjižnici Đurđevac od 7. studenoga 2017.g. U dopisu se nadalje pojašnjava da je nakon razrješenja Antonije Mandić s dužnosti ravnateljice Gradske knjižnice Đurđevac dana 31. svibnja 2017.g. temeljem njezina zahtjeva, a radi odlaska u radni odnos na Sveučilište Sjever, za vršiteljicu dužnosti ravnateljice, do imenovanja ravnatelja temeljem provedenog javnog natječaja, imenovana djelatnica Gradske knjižnice Đurđevac zaposlena na radnom mjestu knjižničara. Sukladno važećem Pravilniku o unutarnjem ustrojstvu i načinu rada Gradske knjižnice Đurđevac u vrijeme raspisivanja natječaja za diplomiranog knjižničara bilo je predviđeno ukupno sedam radnih mjesta, i to: ravnatelj, dva diplomirana knjižničara, dva knjižničara i dva pomoćna knjižničara, od čega je bilo popunjeno ukupno tri radna mjesta, i to knjižničarka imenovana za v.d. ravnateljice i dva pomoćna knjižničara sa srednjom stručnom spremom.

U očitovanje Gradske knjižnice Đurđevac nadalje se ističe da je zbog smanjenja broja zaposlenih, a radi popunjavanja radnog mjesta diplomiranog knjižničara donesena Odluka o raspisivanju natječaja za prijam u radni odnos diplomiranog knjižničara na određeno vrijeme u trajanju od dvije godine. Natječaj je bio objavljen na mrežnim stranicama Hrvatskog zavoda za zapošljavanje te je na isti pristiglo 6 prijava. U natječaju je bilo navedeno da će prije donošenja odluke o odabiru, kandidati prijavljeni na natječaj biti pozvani radi utvrđivanja njihovih posebnih stručnih znanja, sposobnosti i vještina, a ako kandidati ne pristupe testiranju, smatra se da su povukli prijavu na natječaj. Poziv za testiranje kandidata objavljen je na stranici Gradske knjižnice Đurđevac 1. prosinca 2017.g., a svi kandidati su o testiranju obaviješteni i putem e-maila. Testiranje kandidata provela je agencija Virtuous Circle d.o.o. iz Zagreba dana 6. prosinca 2017.g., a pozivu na testiranje odazvala su se tri kandidata, dok su preostala tri kandidata ispričala svoj nedolazak. Agencija Virtuous Circle d.o.o. dostavila je mišljenje o stručnosti kandidata te preporuku za zapošljavanje. Sukladno rezultatima testiranja, mišljenju i preporuci agencije, donesena je odluka o prijmu kandidatkinje prof. Sanje Lacković iz Đurđevca, na radno mjesto diplomiranog knjižničara u radni odnos na određeno vrijeme od dvije godine. Ugovor o radu sklopljen je 15. prosinca 2017.g., a kao početak rada određen je 18. prosinca 2017.g.

U očitovanju se završno navodi da je rješenjem gradonačelnika od 25. srpnja 2018.g. za ravnateljicu Gradske knjižnice Đurđevac imenovana gđa Bernarda Ferderber, i to od dana 1. rujna 2018.g. Također se napominje da Gradska knjižnica Đurđevac sukladno članku 23. Zakona o knjižnicama nema imenovano Upravno vijeće budući da zapošljava do 5 djelatnika.

U privitku očitovanja dostavljeno je rješenje o imenovanju Martine Makar vršiteljicom dužnosti ravnateljice Gradske knjižnice Đurđevac od 17. svibnja 2017.g., Odluka o potrebi zasnivanja radnog odnosa na određeno vrijeme za radno mjesto diplomiranog knjižničara u Gradskoj knjižnici Đurđevac od 7. studenoga 2017.g., natječaj za prijam u radni odnos na određeno vrijeme za radno mjesto diplomirani knjižničar, Odluku o provođenju postupka testiranja kandidata prijavljenih na natječaj za diplomiranog knjižničara od 30. studenoga 2017.g., rezultate testiranja, Odluku o prijmu Sanje Lacković iz Đurđevca na radno mjesto diplomiranog knjižničara, u radni odnos na određeno vrijeme u Gradsku knjižnicu Đurđevac od 15. prosinca 2017.g.,Ugovoro radu na određeno vrijeme sklopljen između Gradske knjižnice Đurđevac i Sanje Lacković od 15. prosinca 2017.g. te rješenje o imenovanju ravnateljice Gradske knjižnice Đurđevac od 25. srpnja 2018.g.

Povjerenstvo ističe da je uvidom u dokumentaciju koju je dostavila Gradska knjižnica Đurđevac utvrđeno da je Odluku o potrebi zasnivanja radnog odnosa na određeno vrijeme za radno mjesto diplomiranog knjižničara u Gradskoj knjižnici Đurđevac donijela v.d. ravnateljice navedene ustanove Martina Makar, dana 7. studenoga 2017.g. Nakon donošenja navedene odluke raspisan je javni natječaj te je 30. studenoga 2017.g. v.d. ravnateljice donijela odluku o provođenju testiranja kandidata prijavljenih na navedeni natječaj kojom je određeno da će pisano testiranje i intervju provesti Agencija Virtuous circle d.o.o. za zapošljavanje iz Zagreba. Uvidom u rezultate testiranja koje je provelo navedeno trgovačko društvo utvrđeno je da su testiranju i intervju-u pristupila tri kandidata, od kojih je kandidatkinja Sanja Lacković ostvarila najbolje rezultate te je ista preporučena za zapošljavanje. Na temelju takvih rezultata postupka testiranja prijavljenih kandidata i dostavljenog izvještaja s preporukom za zapošljavanje, dana 15. prosinca 2017.g. v.d. ravnateljice Gradske knjižnice Đurđevac Martina Makar donijela je Odluku o prijmu Sanje Lacković na radno mjesto diplomiranog knjižničara, u radni odnos na određeno vrijeme u navedenu knjižnicu. Točkom III. navedene Odluke određeno je da će se sa Sanjom Lacković zaključiti ugovor o radu na određeno vrijeme za radno mjesto diplomiranog knjižničara, počevši od 18. prosinca 2017.g. Ugovor o radu između Gradske knjižnice Đurđevac i Sanje Lacković zaključen je 15. prosinca 2017.g. Uvidom u OIB Sanje Lacković naveden na sklopljenom ugovoru o radu i OIB supruge dužnosnika naveden u podnesenim izvješćima o imovinskom stanju dužnosnice utvrđeno je da je riječ o istoj osobi.

Povjerenstvo prvenstveno ističe da je cijeli postupak provedbe navedenog natječaja za zapošljavanje u Gradskoj knjižnici Đurđevac, uključujući i donošenje odluke o potrebi zasnivanja radnog odnosa na određeno vrijeme za radno mjesto diplomiranog knjižničara, proveden nakon što dužnosnik Željko Lacković više nije obnašao dužnost gradonačelnika Grada Đurđevca. Također, u postupku je utvrđeno da je testiranje i intervju s kandidatima provela vanjska agencija za zapošljavanje koja je kao najboljeg kandidata preporučila upravo suprugu dužnosnika Željka Lackovića. Iz dostavljene dokumentacije naprotiv nije utvrđeno da je dužnosnik Željko Lacković na bilo koji način sudjelovao u provođenju predmetnog natječaja za zapošljavanje, niti da je utjecao na ishod istog.

U odnosu na činjenicu da je odluku o zapošljavanju dužnosnikove supruge donijela Martina Makar kao v.d. ravnateljice Gradske knjižnice Đurđevac koju je na navedenu funkciju imenovao upravo dužnosnik Željko Lacković u razdoblju u kojem je obnašao dužnost gradonačelnika Grada Đurđevca, Povjerenstvo ističe da je u trenutku razrješenja s dužnosti ranije ravnateljice navedene ustanove, u istoj bila zaposlena jedna knjižničarka i dva pomoćna knjižničara sa srednjom stručnom spremom te Povjerenstvo smatra logičnim i opravdanim da je za v.d. ravnateljice do imenovanja ravnateljice na temelju provedenog javnog natječaja, imenovana osoba koja je jedina bila zaposlena na radnom mjestu knjižničarke.

Povjerenstvo nadalje obrazlaže da članovi predstavničkih tijela jedinica lokalne i regionalne (područne) samouprave nisu dužnosnici u smislu ZSSI-a te se na iste ne primjenjuju obveze i ograničenja propisana navedenim Zakonom pa tako Povjerenstvo nije nadležno ispitivati postupanja dužnosnika u svojstvu člana, odnosno predsjednika Gradskog vijeća Grada Đurđevca.

Slijedom svega navedenog, Povjerenstvo iz prikupljenih podataka i dokumentacije nije steklo saznanja iz koja upućuju na moguću povredu odredbi ZSSI-a ili načela djelovanja od strane dužnosnika Željka Lackovića te je donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Željko Lacković, elektronička dostava
2. Podnositelju prijave, putem e-maila
3. Objava na internetskoj stranici Povjerenstva
4. Pismohrana